পৌষমেলার ভিড় সামাল দিতে বিশেষ ট্রেন

কলকাতা: পৌষমেলার (Poush Mela 2025) ভিড় সামাল দিতে রেলওয়ের (Indian Railways) তরফে বিশেষ ট্রেন চালানোর সিদ্ধান্ত নেওয়া হয়েছে। বৃহস্পতিবার থেকেই এই বিশেষ ট্রেন পরিষেবা চালু হচ্ছে। পর্যটক ও মেলাপ্রেমীদের যাতায়াত আরও সহজ করতেই এই উদ্যোগ বলে রেল সূত্রে জানা গিয়েছে।

মোট ১১টি কোচ নিয়ে চলবে এই বিশেষ ট্রেন। এর মধ্যে ৯টি থাকবে সাধারণ কামরা এবং ২টি সংরক্ষিত কামরা। ২৮ ডিসেম্বর, অর্থাৎ পৌষমেলার শেষ দিন পর্যন্ত প্রতিদিন এই ট্রেন চলবে। ফলে মেলার শেষদিন পর্যন্ত যাত্রীদের অতিরিক্ত ভিড়ের চাপ কিছুটা হলেও কমবে বলে মনে করা হচ্ছে।

আরও পড়ুন: বড়দিনে পিকনিক মুডে বাঙালি, জেলায় জেলায় কী ছবি?

সময়সূচি অনুযায়ী, প্রতিদিন সকাল ৭টা ১৫ মিনিটে হাওড়া থেকে ছাড়বে বিশেষ ট্রেনটি। সকাল ৯টা ৫৫ মিনিটে ট্রেনটি বোলপুর স্টেশনে পৌঁছবে। এরপর বোলপুর থেকে সকাল ১১টা ৫০ মিনিটে ট্রেনটি রওনা দিয়ে দুপুর ২টা ৪৫ মিনিটে হাওড়ায় পৌঁছবে। যাত্রীদের সুবিধার জন্য ব্যান্ডেল, বর্ধমান ও গুসকরা স্টেশনে ট্রেনটির স্টপেজ থাকবে।

পৌষমেলা চলাকালীন বোলপুর-শান্তিনিকেতনে প্রতিদিন হাজার হাজার মানুষের ভিড় হয়। ফলে ট্রেন ও বাসে ব্যাপক চাপ পড়ে। এই বিশেষ ট্রেন চালু হওয়ায় হাওড়া-শান্তিনিকেতন রুটে যাতায়াত অনেকটাই স্বস্তিদায়ক হবে বলে আশা করা হচ্ছে। রেল কর্তৃপক্ষ জানিয়েছে, প্রয়োজনে পরিস্থিতি দেখে আরও অতিরিক্ত ব্যবস্থা নেওয়া হতে পারে।